ལོ་ཟླ་སྒྲུབ་མཆོད་དང༌། དུས་མཆོད་སྐོར།

༈ དཔལ་དིལ་ཡག་དགོན་པའི་ལོ་རེས་དུས་མཆོད་སོགས་ལ། ཐོག་མར་ཧོར་ཟླ་༩་པའི་ནང་ཀར་གླིང་ཞི་ཁྲོ་ཉིན་༥། ཡོང་དགེའི་ཚེ་དཔག་ཉིན་༥། པདྨ་བཛྲ་ཉིན་༥། བསྡོམས་ཉིན་༡༥། ཧོར་ཟླ་༡༡་པའི་ཚེས་༡་ནས་༣༠་བར་བཅའ་བསྡམ་ཞེས་ཉིན་རེ་ཐུན་བཞི་རེ་བྱས་ཏེ་རྒན་རིམ་པ་དག་གིས་ཉམས་ལེན་དང༌། རིམ་བཞིན་འདོན་ཆོག་ཕྱག་ལེན་དང་བློ་ལེན་ཡི་གེ་ཀློག་པ་སོགས་སྦྱང་དགོས་ལ། ཚེས་༡་ཉིན་ཐོ་བཞག་ཚེས་༡༠་དང་༡༥་ལ་སྤྱི་འདུས་ཐུགས་སྒྲུབ་ཕྲིན་འབྲིང་ཚོགས་མཆོད། ༢༥་ལ་བླ་མ་མཆོད་པ། ༢༩་ལ་བསྐང་གསོལ། ༣༠་ལ་བསང་དང་བཀའ་འགྱུར་ཞལ་ཕྱེ་བཅས་མཛད་སྲོལ་དང༌། དགུན་ཉི་ཟློག་ལ་ཕུར་པ་དང་གྲོ་ལོད་ཟློག་པ་རེས་མོལ་མཛད། ཟླ་༡༢་པའི་ཚེས་༡༠་ཡས་མས་ནས་དགུ་ཆེན་གཏོར་མ་བཅའ་བ་དང་རྡོ་རྗེ་སློབ་དཔོན་ནས་མགོན་སྒྲུབ་བདུན་སྒྲུབ་ཚད་ལྡན་བྱས། ༢༢་ཉིན་དགུ་ཆེན་གྲལ་འཛིན་ནས་དབུ་འཛིན་༢༨་དང་༢༩་ལ་དགུ་འཆམ་སོགས་དང་༣༠་ཉིན་དངོས་གྲུབ་ལེན་ཆོག་བསང་དང༌། བཀའ་འགྱུར་ཞལ་ཕྱེ་བཅས་དང༌། དགུ་ཆེན་སྐབས་ཟུར་དུ་དཔོན་སློབ་བདུན་ཙམ་གྱིས་མི་ནུབ་བསྟན་རྒྱས་གསུངས་སྲོལ་དང༌། ཚེས་༡་ལོ་གསར་བཅས་མཛད། བོད་ཟླ་༡་པོའི་ཚེ་༤་ནས་དེང་སང་སྨིན་གླིང་རྡོས་སེམས་སྒྲུབ་པ་བསྡོམས་ཉིན་༩་དང༌། ཚེས་༡༤་དང་༡༥་ལ་མགུར་མཚོ། ༡༦་ནང་མོ་རས་ཆོས་སུ་ཕེབས་དགོས། དེ་ནས་དེང་སང་ཚེ་༢༢ཉིན་ཐུགས་རྗེ་གསང་འདུས་སྒྲུབ་ཆེན་ཐོ་བཞག་ནས་ཚེས་༢༩་ཉིན་ཟླ་བཟང་ངེས་དོན་ཆོས་ཀྱི་ཉི་མ་དགོངས་པ་ཆོས་དབྱིངས་སུ་གཟིགས་པའི་ཉིན་མོ་ཚོགས་འཁོར་ལ་འཁེལ་བར་བྱས། ཟླ་༣་པའི་ཚེས་༤་ཉིན་ཚེས་བཅུ་ཆེན་མོ་དབུ་འཛིན་ནས་ཚེས་༩་དང་༡༠་གཉིས་ལ་གར་འཆམ་རྒྱས་སྤྲོས་བཅས་མཛད། ཟླ་༤་པའི་ཚེས་༡༤་དང་༡༥་ལ་སྨྱུང་གནས། ཟླ་༥་ཚེས་༡༥་ལ་འཛམ་གླིང་སྤྱི་བསང་ཉིན་དཔོན་སློབ་འགའ་ཤས་སྲིབ་ཀྱི་སྤམ་རྒྱལ་དང༌། གཞུང་མང་ཤོས་ཉིན་གྱི་གནས་མཆོག་རྩེ་ལ་ཕེབས་ནས་སྒར་བསང་རྒྱས་པ་བཅས་མཛད་སྲོལ་འདུག །གནའ་དང་ད་ལྟའི་ཁྱད་པར་ནི་དེང་སང་དགུ་ཆུང་ལ་གྲོ་ལོད་ཡས་ཟོར་དང༌། སྨིན་གླིང་རྡོར་སེམས་སྒྲུབ་པ་ལོ་ལྟར་ཡོད། གནའ་དུས་ཐུགས་གསང་སྒྲུབ་པ་ཧོར་ཟླ་༥་པའི་ནང་ཡོད་ལ་ད་ལྟ་དང་པོའི་ནང་ཡོད་གནའ་དུས་མཆོད་ཟླ་བ་༡་ཡོད་ལ་དེང་སང་ཉིན་༡༧་ཡོད་པ་སོགས་ཅུང་ཟད་ཁྱད་པར་ཡོད་དོ། །རྒྱུན་དུ་མགོན་ཁང་དུ་དཔོན་སློབ་ལྔ་ཡོད་ལ་མགོན་པོའི་བསྐང་གསོལ་དང༌། གྲོ་ལོད་དང༌། ཕུར་པ། གཤིན་རྗེ་བཅས་ལ་བླ་མ་རེ་རེ་ཚེ་རིང་མའི་མགོན་ཁང་སྒྲུབ་ཁང་ཁོངས་སུ་གཏོགས། སྒྲུབ་ཁང་དུ་སྒྲུབ་དཔོན་དང་སྒྲུབ་གྲྭ་༡༥་ཡོད་དོ། །